b'\n_START_ARTICLE_\nMircea Vulc\xc4\x83nescu\n_START_SECTION_\nPrimii ani, educa\xc8\x9bie\n_START_PARAGRAPH_\nS-a n\xc4\x83scut pe 3 martie 1904, la Bucure\xc8\x99ti, \xc3\xaen familia unui inspector financiar. Clasele primare le-a absolvit \xc3\xaen Capital\xc4\x83, gimnaziul la Ia\xc8\x99i \xc8\x99i Tecuci (fiind refugiat \xc3\xaen timpul ocupa\xc8\x9biei germane), iar liceul l-a urmat la Gala\xc8\x9bi \xc8\x99i Bucure\xc8\x99ti. De foarte t\xc3\xa2n\xc4\x83r \xc8\x99i-a descoperit dexterit\xc4\x83\xc8\x9bi de activist social: la 12 ani a devenit cerceta\xc8\x99, iar la 16 ani s-a \xc3\xaenscris \xc3\xaen societatea cultural\xc4\x83 "\xc3\x8enfr\xc4\x83\xc8\x9birea rom\xc3\xa2neasc\xc4\x83". Din adolescen\xc8\x9b\xc4\x83 a scris poezii \xc8\x99i eseuri ("Con\xc8\x99tiin\xc8\x9ba na\xc8\x9bional\xc4\x83 la rom\xc3\xa2ni", \xe2\x80\x9dCine e poetul rom\xc3\xa2nismului\xe2\x80\x9d). _NEWLINE_La sf\xc3\xa2r\xc8\x99itul ocupa\xc8\x9biei germane din Primul R\xc4\x83zboi Mondial, Mircea Vulc\xc4\x83nescu \xc3\xae\xc8\x99i manifest\xc4\x83 bucuria de a fi tr\xc4\x83it momentul 1 decembrie 1918 printr-un discurs \xc3\xaen fa\xc8\x9ba Universit\xc4\x83\xc8\x9bii din Bucure\xc8\x99ti. Ajutat de I. G. Duca, ministrul cultelor \xc8\x99i instruc\xc8\x9biunilor publice de atunci, se suie pe soclul statuii lui Mihai Viteazul \xc8\x99i vorbe\xc8\x99te \xc3\xaen public pentru prima oar\xc4\x83 ca reprezentant al elevilor de liceu. _NEWLINE_\xc3\x8en 1921 s-a \xc3\xaenscris la Facultatea de Filosofie \xc8\x99i Litere \xc8\x99i la Facultatea de Drept din Bucure\xc8\x99ti. A fost un membru remarcabil al Asocia\xc8\x9biei Studen\xc8\x9bilor Cre\xc8\x99tini din Rom\xc3\xa2nia (ASCR). \xc3\x8en anul universitar 1923 - 1924 \xc8\x99i-a satisf\xc4\x83cut stagiul militar, ca voluntar, la \xc8\x99coala militar\xc4\x83 de geniu din Bucure\xc8\x99ti, unde a ob\xc8\x9binut gradul de sublocotenent._NEWLINE_\xc3\x8en timpul studen\xc8\x9biei a scris mai multe lucr\xc4\x83ri filosofice: Cercet\xc4\x83ri asupra cuno\xc8\x99tin\xc8\x9bei, Introducere \xc3\xaen fenomenologia teoriei cuno\xc8\x99tin\xc8\x9bei, Misticismul \xc8\x99i teoria cuno\xc8\x99tin\xc8\x9bei. A proiectat Sistemul meu filosofic: existen\xc8\x9bialismul. A publicat mai mult articole \xc3\xaen Buletinul ASCR \xc8\x99i a fost influen\xc8\x9bat de profesorii s\xc4\x83i Dimitrie Gusti \xc8\x99i Nae Ionescu._NEWLINE_\xc3\x8en 1925, \xc8\x99i-a luat licen\xc8\x9bele \xc3\xaen Filosofie \xc8\x99i \xc3\xaen Drept. \xc3\x8en prim\xc4\x83vara aceluia\xc8\x99i an a participat la campania monografic\xc4\x83 organizat\xc4\x83 de Dimitrie Gusti \xc3\xaen satul Goicea Mare (din 1968, component al comunei Goicea), jude\xc8\x9bul Dolj. Tot atunci s-a c\xc4\x83s\xc4\x83torit cu Anina R\xc4\x83dulescu-Pogoneanu, o coleg\xc4\x83 de facultate._NEWLINE_\xc3\x8encep\xc3\xa2nd cu toamna lui 1925, Mircea Vulc\xc4\x83nescu a f\xc4\x83cut studii de specializare la Paris, inten\xc8\x9bion\xc3\xa2nd s\xc4\x83-\xc8\x99i dea un doctorat \xc3\xaen drept \xc8\x99i altul \xc3\xaen sociologie. Vremurile nu i-au permis s\xc4\x83-\xc8\x99i definitiveze studiile.\n_START_SECTION_\n"G\xc3\xa2ndirea," "Criterion"\n_START_PARAGRAPH_\n\xc3\x8en iarna lui 1927, a \xc3\xaenceput colaborarea la G\xc3\xa2ndirea. A continuat s\xc4\x83 aib\xc4\x83 o vie activitate \xc3\xaen cercurile cultural-religioase la Paris, unde a conferen\xc8\x9biat \xc3\xaen repetate r\xc3\xa2nduri. \xc3\x8en octombrie 1928, a \xc3\xaenceput s\xc4\x83 colaboreze la ziarul Cuv\xc3\xa2ntul, al Mi\xc8\x99c\xc4\x83rii Legionare, unde va scrie p\xc3\xa2n\xc4\x83 la suspendarea ziarului \xc3\xaen 1933. \xc3\x8en anul universitar 1929\xe2\x80\x931930, a fost asistent onorific la catedra profesorului Dimitrie Gusti. Apoi, a fost profesor de economie politic\xc4\x83 \xc8\x99i \xc8\x99tiin\xc8\x9be juridice la \xc8\x98coala de Asisten\xc8\x9b\xc4\x83 Social\xc4\x83, p\xc3\xa2n\xc4\x83 \xc3\xaen 1935. S-a desp\xc4\x83r\xc8\x9bit de so\xc8\x9bia sa, Anina R\xc4\x83dulescu-Pogoneanu._NEWLINE_Pe 27 aprilie 1930 s-a c\xc4\x83s\xc4\x83torit cu Margareta Ioana Niculescu, o alt\xc4\x83 fost\xc4\x83 coleg\xc4\x83 de facultate, profesoar\xc4\x83 de liceu. \xc3\x8entre timp, a publicat articole pe teme religioase, eseuri filosofice \xc8\x99i texte de economie politic\xc4\x83; a mers \xc3\xaen campaniile monografice organizate de profesorul D. Gusti; a conferen\xc8\x9biat cu diverse ocazii \xc8\x99i a participat la emisiunea \xe2\x80\x9dUniversitatea Radio\xe2\x80\x9d de la Radiodifuziunea Rom\xc3\xa2n\xc4\x83._NEWLINE_Pe 13 octombrie 1931 a ie\xc8\x99it \xc3\xaen public asocia\xc8\x9bia cultural\xc4\x83 \xe2\x80\x9dCriterion\xe2\x80\x9d, la simpozioanele c\xc4\x83reia Vulc\xc4\x83nescu a sus\xc8\x9binut comunic\xc4\x83ri. A colaborat la Via\xc8\x9ba Universitar\xc4\x83, Realitatea ilustrat\xc4\x83, Ultima or\xc4\x83, Pan, Azi, Prezentul, Criterion, Convorbiri literare, Izvoare de filosofie, Index, Dreapta, Floare de Foc, Familia, Cuv\xc3\xa2ntul studen\xc8\x9besc, G\xc3\xa2nd rom\xc3\xa2nesc, Ideea Rom\xc3\xa2neasc\xc4\x83, Excelsior, de multe ori sub pseudonim. Din iunie 1935, a de\xc8\x9binut func\xc8\x9bia de director general al V\xc4\x83milor p\xc3\xa2n\xc4\x83 \xc3\xaen septembrie \xe2\x80\x9937, c\xc3\xa2nd a fost demis dup\xc4\x83 ce a descoperit contrabanda cu b\xc4\x83uturi \xc8\x99i \xc8\x9big\xc4\x83ri f\xc4\x83cut\xc4\x83 de Eduard Mirto, fost ministru al Comunica\xc8\x9biilor. Totu\xc8\x99i, a fost numit director al Datoriei Publice \xc3\xaen Ministerul de Finan\xc8\x9be. \xc3\x8en acei ani a c\xc4\x83l\xc4\x83torit intens pentru interesele statului rom\xc3\xa2n \xc3\xaen mai multe capitale europene. \xc3\x8en anii urm\xc4\x83tori, a ocupat de asemenea pozi\xc8\x9bii importante \xc3\xaen administra\xc8\x9bia na\xc8\x9bional\xc4\x83: 1940 - 1941, director la Casei Autonome de Finan\xc8\x9bare \xc8\x99i Amortizare \xc8\x99i pre\xc8\x99edinte al Casei Autonome a Fondului Ap\xc4\x83r\xc4\x83rii na\xc8\x9bionale, pentru ca din 27 ianuarie 1941 s\xc4\x83 fie subsecretar de stat la Finan\xc8\x9be, p\xc3\xa2n\xc4\x83 la 23 august 1944. \xc3\x8en aceast\xc4\x83 perioad\xc4\x83, a fost asistent onorific la catedra de Sociologie a profesorului Dimitrie Gusti. Regele Carol al II-lea \xc8\x99i ulterior regele Mihai I i-au conferit distinc\xc8\x9bii \xc8\x99i mari ordine na\xc8\x9bionale, \xc3\xaen semn de recunoa\xc8\x99tere pentru serviciile aduse statului rom\xc3\xa2n.\n_START_SECTION_\nPolitician\n_START_PARAGRAPH_\nOrator de mare for\xc8\x9b\xc4\x83, a conferen\xc8\x9biat cu pasiune \xc8\x99i persuasiune pe subiecte diferite, de la satul rom\xc3\xa2nesc la dimensiunea rom\xc3\xa2neasc\xc4\x83 a existen\xc8\x9bei. Mircea Vulc\xc4\x83nescu a de\xc8\x9binut func\xc8\x9bia de Subsecretar de Stat la Ministerul de Finan\xc8\x9be \xc3\xaen guvernul Ion Antonescu, \xc3\xaen perioada 27 ianuarie 1941 - 23 august 1944. _NEWLINE_Unul dintre cei mai tenace negociatori ai Rom\xc3\xa2niei cu cel de-al Treilea Reich, Mircea Vulc\xc4\x83nescu a reu\xc8\x99it, \xc3\xaentre 1941 \xc8\x99i 1944, s\xc4\x83 ob\xc8\x9bin\xc4\x83 pentru Banca Na\xc8\x9bional\xc4\x83 a Rom\xc3\xa2niei 8 vagoane de aur (confiscate de URSS imediat dup\xc4\x83 23 august 1944) \xc8\x99i \xc3\xaenzestrarea Armatei a 4-a cu echipament militar german nou etc._NEWLINE_Dup\xc4\x83 lovitura de stat din 23 august 1944, condus\xc4\x83 de regele Mihai, a revenit pe postul de \xc8\x99ef al Datoriei Publice, unde a r\xc4\x83mas p\xc3\xa2n\xc4\x83 pe 30 august 1946, c\xc3\xa2nd a fost arestat \xc3\xaen lotul al doilea al fo\xc8\x99tilor membri ai guvernului Antonescu, acuza\xc8\x9bi de crime de r\xc4\x83zboi._NEWLINE_Institutul Na\xc8\x9bional pentru Studierea Holocaustului din Rom\xc3\xa2nia "Elie Wiesel" \xc3\xael consider\xc4\x83 ini\xc8\x9biatorul a numeroase hot\xc4\x83r\xc3\xa2ri de guvern \xc3\xaendreptate \xc3\xaempotriva popula\xc8\x9biei evreie\xc8\x99ti.\n_START_SECTION_\nDecesul ca urmare a abuzurilor din regimul penitenciar\n_START_PARAGRAPH_\nLa 9 octombrie 1946 a fost condamnat la opt ani temni\xc8\x9b\xc4\x83 grea. Judecarea recursului s-a prelungit p\xc3\xa2n\xc4\x83 \xc3\xaen ianuarie 1948, c\xc3\xa2nd instan\xc8\x9ba a men\xc8\x9binut pedeapsa din 1946._NEWLINE_\xc3\x8enchis la Aiud, al\xc4\x83turi de majoritatea elitei rom\xc3\xa2ne\xc8\x99ti, Mircea Vulc\xc4\x83nescu a \xc8\x9binut o serie de conferin\xc8\x9be considerate subversive de tor\xc8\x9bionari, pentru c\xc4\x83 le men\xc8\x9binea oamenilor moralul. A fost izolat, la fel ca al\xc8\x9bi 12 b\xc4\x83rba\xc8\x9bi din celula sa, \xc3\xaen hrubele sec\xc8\x9biei 1. Acolo au fost dezbr\xc4\x83ca\xc8\x9bi \xc3\xaen pielea goal\xc4\x83 \xc8\x99i l\xc4\x83sa\xc8\x9bi \xc3\xaentr-un frig cumplit, neav\xc3\xa2nd paturi sau scaune pe care s\xc4\x83 \xc8\x99ad\xc4\x83. Epuizat, unul dintre de\xc8\x9binu\xc8\x9bi a c\xc4\x83zut din picioare dup\xc4\x83 c\xc3\xa2teva ore. Conform unui martor, Vulc\xc4\x83nescu s-ar fi a\xc8\x99ezat pe ciment ca o saltea pentru cel dobor\xc3\xa2t, salv\xc3\xa2ndu-i via\xc8\x9ba. Filosoful a murit \xc3\xaens\xc4\x83 pe 28 octombrie 1952, bolnav de pl\xc4\x83m\xc3\xa2ni, ca urmare a tratamentului inuman la care a fost supus. Avea 48 de ani \xc8\x99i a l\xc4\x83sat un \xc3\xaendemn: "S\xc4\x83 nu ne r\xc4\x83zbuna\xc8\x9bi!"._NEWLINE_Casa \xc3\xaen care a locuit se g\xc4\x83se\xc8\x99te pe strada Popa Soare, la nr. 16 A.'